FI Euroopan unionin virallinen lehti L 30/1

KOMISSION ASETUS (EU) 2017/170,

annettu 30 päivänä tammikuuta 2017,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse bifentriinin, karbetamidin, sinidonietyylin, fenpropimorfin ja triflusulfuronin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan

sekä katsoo seuraavaa:

(1) Karbetamidin ja triflusulfuronin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Bifentriinin, sinidonietyylin ja fenpropimorfin jäämien enimmäismäärät vahvistettiin kyseisen asetuksen liitteessä II sekä liitteessä III olevassa B osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon bifentriinin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (2). Se katsoi kiinankaalin jäämien enimmäismäärän aiheuttavan kuluttajiin kohdistuvan riskin. Näin ollen on aiheellista alentaa tätä jäämien enimmäismäärää. Elintarviketurvallisuusviranomainen ehdotti jäämän määritelmän muuttamista ja suositteli jäämien enimmäismäärien alentamista papaijan, ruusukaalin, keräkaalin, rapsinsiementen, ohranjyvien, maissinjyvien, mausteena käytettyjen hedelmien, mausteena käytettyjen juurien ja juurakoiden, sikojen, nautojen, lampaiden ja vuohien lihaksen ja siipikarjan maksan osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se katsoi, että tiettyjä tietoja ei ollut saatavilla sitrushedelmiä, kirsikoita, persikoita, luumuja, mansikoita, karhunvatukoita, sinivatukoita, vadelmia ja linnunmunia koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen katsoi, että omenoita, päärynöitä, herukoita, valkosipulia, kurkkuja, kesäkurpitsoita, meloneja, vesimeloneja, silpimättömiä tarhapapuja, silvittyjä tarhapapuja, silpimättömiä herneitä ja silvittyjä herneitä koskevista jäämien enimmäismääristä ei ollut saatavilla tietoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle. Ottaen huomioon eurooppalaisten sidosryhmien ja kauppakumppaneiden huomautukset ja koska kuluttajiin kohdistuvaa riskiä ei ole, yrttiuutejuomia koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle.

(3) Elintarviketurvallisuusviranomainen antoi perustellun lausunnon karbetamidin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (3). Se ehdotti jäämän määritelmän muuttamista ja suositteli jäämien enimmäismäärien alentamista auringonkukansiementen ja rapsinsiementen osalta. Se katsoi, että tiettyjä tietoja ei ollut saatavilla omenoita, päärynöitä, kvitteneitä, kivihedelmiä, syötäviksi ja viinin valmistukseen tarkoitettuja viinirypäleitä, lehtisalaattia, siloendiivejä, salaattisikuria, kuivattuja linssejä, kuivattuja herneitä, juurisikuria ja nautojen, lampaiden ja vuohien maitoa koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen katsoi, että kaurajuurta, lehtikaalia, ruohosipulia, yrttiselleriä, persiljaa, rakuunaa, kuivattuja tarhapapuja, värisafloria, yrttiuutejuomia (kuivatuista kukista), yrttiuutejuomia (kuivatuista juurista), mausteita (hedelmät ja marjat), sokerijuurikasta, sikojen, nautojen, lampaiden ja vuohien lihasta, rasvaa, maksaa ja munuaisia koskevista jäämien enimmäismääristä ei ollut saatavilla tietoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle.

(4) Elintarviketurvallisuusviranomainen antoi perustellun lausunnon sinidonietyylin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (4). Sinidonietyylin hyväksyntää ei ole uusittu komission täytäntöönpanoasetuksen (EU) N:o 1134/2011 (5) mukaisesti. Koska sinidonietyylin käyttö ei ole enää sallittua unionissa eikä kolmansissa maissa sallituista käyttötarkoituksista ole ilmoitettu, sinidonietyylin jäämiä ei odoteta esiintyvän missään kasveista tai eläimistä saatavissa hyödykkeissä. Elintarviketurvallisuusviranomainen katsoo kuitenkin, että sinidonietyylin jäämien enimmäismäärät olisi aiheellista vahvistaa määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(5) Elintarviketurvallisuusviranomainen antoi perustellun lausunnon fenpropimorfin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (6). Se katsoi mansikoiden, karhunvatukoiden ja purjon jäämien enimmäismäärien aiheuttavan kuluttajiin kohdistuvan riskin. Näin ollen on aiheellista alentaa näitä jäämien enimmäismääriä. Elintarviketurvallisuusviranomainen ehdotti jäämän määritelmän muuttamista ja suositteli jäämien enimmäismäärien alentamista banaanien, porkkanoiden, piparjuuren, palsternakkojen, juuripersiljojen, kaurajuurten, ohran, kauran, rukiin ja vehnän osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Elintarviketurvallisuusviranomainen totesi, että tiettyjä tietoja ei ollut saatavilla sinivatukoita, vadelmia, pensasmustikoita, karpaloita, herukoita, karviaisia ja humalaa koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen katsoi, että tiettyjä tietoja ei ollut saatavilla sokerijuurikasta koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Kyseistä tuotetta koskeva jäämien enimmäismäärä olisi vahvistettava määritysrajan tasolle.

(6) Elintarviketurvallisuusviranomainen antoi perustellun lausunnon triflusulfuronin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (7). Se ehdotti jäämän määritelmän muuttamista ja suositteli jäämien enimmäismäärien alentamista punajuuren, salaattisikurin, sokerijuurikkaan ja juurisikurin osalta.

(7) Niiden tuotteiden osalta, joissa kyseisen kasvinsuojeluaineen käyttö ei ole sallittua ja joiden osalta ei ole olemassa tuonnissa sallittavia enimmäismääriä tai jäämien Codex-enimmäismääriä (CXL-arvoja), jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(8) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(9) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(10) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(11) Sen vuoksi asetusta (EY) N:o 396/2005 olisi muutettava.

(12) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena. Bifentriinin jäämien enimmäismäärää 0,01 mg/kg kiinankaalin osalta ja fenpropimorfin jäämien enimmäismäärää 0,01 mg/kg mansikoiden, karhunvatukoiden ja purjon osalta olisi sovellettava kaikkiin tuotteisiin tämän asetuksen soveltamispäivästä, koska kuluttajiin kohdistuvaa riskiä ei voida sulkea pois jäämien enimmäismäärien nykyisellä tasolla.

(13) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla

Kaikissa tuotteissa ja niiden pinnalla käytettävien tehoaineiden karbetamidi, sinidonietyyli ja triflusulfuroni osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu ennen 23 päivää elokuuta 2017.

Kaikissa tuotteissa ja niiden pinnalla, lukuun ottamatta kiinankaalia, käytettävän tehoaineen bifentriini ja kaikissa tuotteissa ja niiden pinnalla, lukuun ottamatta mansikoita, karhunvatukoita ja purjoa, käytettävän tehoaineen fenpropimorfi osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu ennen 23 päivää elokuuta 2017.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 23 päivästä elokuuta 2017.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä tammikuuta 2017. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Reasoned opinion on the review of the existing maximum residue levels (MRLs) for bifenthrin according to Article 12 of Regulation (EC) No 396/2005. EFSA Journal 2015;13(4):4081.

(3) Euroopan elintarviketurvallisuusviranomainen; Reasoned opinion on the review of the existing maximum residue levels (MRLs) for carbetamide according to Article 12 of Regulation (EC) No 396/2005. EFSA Journal 2015;13(7):4192.

(4) Euroopan elintarviketurvallisuusviranomainen; Reasoned opinion on the review of the existing maximum residue levels (MRLs) for cinidon-ethyl according to Article 12 of Regulation (EC) No 396/2005. EFSA Journal 2015;13(7):4166.

(5) Komission täytäntöönpanoasetus (EU) N:o 1134/2011, annettu 9 päivänä marraskuuta 2011, tehoaineen sinidonietyyli hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta (EUVL L 292, 10.11.2011, s. 1).

(6) Euroopan elintarviketurvallisuusviranomainen; Reasoned opinion on the review of the existing maximum residue levels (MRLs) for fenpropimorph according to Article 12 of Regulation (EC) No 396/2005. EFSA Journal 2015;13(3):4050.

(7) Euroopan elintarviketurvallisuusviranomainen; Reasoned opinion on the review of the existing maximum residue levels (MRLs) for triflusulfuron according to Article 12 of Regulation (EC) No 396/2005. EFSA Journal 2015;13(7):4190.